Gordhan vra dat Suid-Afrikaners vas staan teen korrupsiePravin Gordhan, minister van openbare ondernemings (Foto: ANA) Die minister van openbare ondernemings, Pravin Gordhan, het gesê Suid-Afrikaners moet nou oor grense heen vas staan teen staatkaping, want die staatskapers het met ŉ terugvegpoging begin. Hy het ŉ groot gehoor in Cavendish in Kaapstad toegespreek by die bekenstelling van die boek Shadow State, saamgestel deur ŉ klomp akademici wat Suid-Afrikaanse staatskaping in detail ondersoek het. Gordhan het Suid-Afrikaners gemaan om nie moedeloos te raak nie – die land het al groter uitdagings as die huidige oorkom wanneer almal saamwerk. Met klaarblyklike verwysing na verskeie amptenare wie se rol in staatskaping tans ondersoek word en wat na berig word by die ANC of EFF aansluit in die hoop op politieke beskerming het die minister sy woorde getel maar gesê vele van die moreel twyfelagtiges trek deesdae geel of rooi T-hemde aan, maar dis nie bepalend nie – hulle moet verantwoordbaar gehou word vir hul dade. Hy het ook die geleentheid gebruik om akademici uit te daag om meer tersaaklike navorsing uit ŉ progressiewe en idealistiese hoek te doen met die doelwit om ŉ beter samelewing te skep.